Čelnik Mosta Božo Petrov u četvrtak se, neposredno nakon izglasavanja nepovjerenja premijeru Tihomiru Oreškoviću, obratio novinarima.

- Prije nego počnete postavljati pitanja, ja mogu samo reći da čestitam i HDZ-u i SDP-u jer zadnjih šest mjeseci dvije najvažnije odluke koje su imali, postigli su zajednički - i izbor ustavnih sudaca i danas odluku o predsjedniku Vlade, pa evo čestitam, mislim da je danas svim građanima Republike Hrvatske jasno na koji način i tko surađuje - oni koji su trebali s nama surađivati u Vladi, nisu, ali su zato surađivali s drugom strankom. Pa im u ovom trenutku također čestitam, valjda će to i građani znati prepoznati nakon svega ovoga što se događalo, rekao je.

- I nisu pružili pravu priliku, istinsku priliku za ovu Vladu, držali su figu u džepu. Svaka čast!, dodao je ogorčeno.

- Mi ćemo se vidjeti na izborima. Most sad ide na izbore, ostaje samo dogovor za termin ukoliko ćemo moći postići dogovor. Kada će izbori biti, naravno da će i predsjednica RH imati ključnu riječ, oni definiraju - vrijeme odnosno raspon može biti od 30 do 60 dana, ali ja vjerujem da će biti u kasnijem trenutku. To je u svim normalno uređenim državama najesen, nije nikad preko ljeta, kaže Petrov.

Novinari su ga pitali znači li to da će nakon suradnje s HDZ-om dati još jednu šansu SDP-u.

- Ne, mi ne dajemo apsolutno nikakvu šansu niti jednima niti drugima iz razloga što su nas i jedni i drugi prevarili. Jedni za vrijeme pregovora, a drugi su pokazali kakvi su u ovome trenutku. Tu nema apsolutno nikakvog govora o bilo kakvom preslagivanju s bilo kime. Oni mogu puštati priče o nekakvim preslagivanjima, oni mogu samo sanjati da će doći do broja 76. Mislim da je i njima danas postalo jasno da nemaju 76 i oni su, po meni, skočili u provaliju tako da ih morate pitati za razlog zbog čega su s punom sviješću skočili u provaliju, izjavio je Petrov.

O eventualnom odugovlačenju u donošenju odluka, Petrov je rekao: ‘Neće se moći puno koliko ja znam. Sabor prestaje raditi 15. srpnja. Tako da nema tu puno odugovlačenja, ali i to će biti isto znak na koji način se pokušavaju dogovoriti stvari.’

O konzultacijama kod predsjednice RH ne zna ništa, nije dobio poziv, odgovorio je kratko na upit novinara.

- Što se tiče pritisaka, mislim da je predsjednik Vlade rekao ono što je trebao reći i ono što je mogao reći. Mislim da postoje i određene obveze kada imate informacije na toj poziciji. Dakle, ako je smatrao da ne može više od toga reći, onda nije poželjno. Ali, ja se pozivam tu na zdrav razum građana RH jer mislim da se u zadnjih mjesec i pol dana puno toga odvrtilo, mnogo se pisalo po medijima, mnogo se toga vidjelo što se događa. Mene zaista zanima kome treba biti u interesu da se sruši Vlada koja je htjela zaštititi nacionalni interes, rekao je.

- Meni nikad nije žao kad steknem novo iskustvo, zaključio je Petrov komentirajući je li požalio koaliranje s HDZ-om.

To iskustvo je koštalo hrvatske građane poprilično, dobacio mu je netko od novinara.

- To iskustvo je, nažalost, u koje smo mi ušli s dobrom vjerom jer smo htjeli promijeniti stvari i zaista smo uložili ne sto posto, nego mogu reći slobodno 250 posto sebe da napravimo stvari, a neki drugi su opstruirali. Dakle, ja mogu govoriti o svojim iskustvima, meni je žao onoga što se dogodilo, ali vjerujem da će to građani RH honorirati Domoljubnoj koaliciji, kazao je Petrov.

Gostovao na N1 televiziji

Za Dnevnik televizije N1 Petrov je rekao:

- Očekujemo da se postigne dogovor da izbori ne budu u srpnju i kolovozu, nadam se da će se to uvažiti tijekom razgovora jer i predsjednica određuje termin. Mi smo za izbore, definitivno, samo želimo da se to uredi, da se dogovori i da oni budu nadamo se u rujnu, a ne ljeti kad su ljudi na odmoru i kad postoji samo stranačka mašinerija.

Potpredsjednik Vlade prilično je optimističan po pitanju Mosta: - Rejting Mosta se strahovito diže, mislim da se to vidi, nismo zabrinuti za izbore. HDZ je imao svoju priliku šest mjeseci pa nisu uspjeli. Nemaju obraza, mislim da danas i hrvatska javnost vidi kako završava priča kad odaberu 12 beskopromisnih osoba. Naravno da će se onda ujediniti HDZ i SDP kako su se ujedinili kod izbora Ustavnih sudaca, a to se kod Mosta neće dogoditi. Mi ćemo se vidjeti na izborima.

Žao nam je što nam nisu dali pravu priliku, mi smo šutjeli nadajući se da je to prolazna faza, no neki su ušli s figom u džepu. Mi smo dali sve od sebe i zato mi je žao, ali sad se nećemo predati. Drago mi je jer danas građani vjerojatno znaju s kim imaju posla kad zaokružuju SDP i HDZ.'

Prokomentirao je i eventualno koaliranje na mogućim izborima: - Lakše će biti da se oni među sobom dogovore jer će lakše raspodijeliti međusobo interese nego s nama. Nitko više ne želi s Mostom, to nam daje krediblitiet.

Stigao poziv za konzultacije

Petrov je na RTL-u rekao da mu je u međuvremenu stigao poziv iz Ureda predsjednice za konzultacije

- Da, Most je dobio poziv za konzultacije kod predsjednice. Reći ću isto što i danas, mi smo za izbore, a smiješno mi je uopće komentirati mogućnost preslagivanja. Mislim da je svima postalo jasno da nikad neće doći do 76. Čim se postigne dogovor, naši potpisi su spremni, idemo na izbor, rekao je.

- O suradnji s Oreškovićem na sljedećim izborima nismo nikad razgovarali jer je on došao kao nestranački premijer. Mi smo bili radni kolege, a nakon ovoga ide redefiniranje strategije Mosta pa ćemo vidjeti što će biti na izborima. Ne znamo je li Orešković zainteresiran za političke aktivnosti, kazao je.

- Most izlazi samostalno na izbore. Nakon izbora ne vjerujem da se možemo dogovoriti s ovakvom političkom gardom jer su nas prevarili. Neću biti zatvoren, sve ćemo vidjeti, ali s obzirom kako su se pokazali, vjerujem da će se lakše dogovoriti među sobom, prokomentirao je mogućnost poslijeizborne suradnje s velikim strankama.